2000/530/EY: Komission päätös, tehty 27 päivänä heinäkuuta 2000, luettelosta rakennerahastojen tavoite 2 -alueista Italiassa kaudella 2000-2006 (tiedoksiannettu numerolla K(2000) 2327) (Ainoastaan italiankielinen teksti on todistusvoimainen)



Virallinen lehti nro L 223 , 04/09/2000 s. 0001 - 0069



Komission päätös, tehty 27 päivänä heinäkuuta 2000, luettelosta rakennerahastojen tavoite 2 -alueista Italiassa kaudella 2000-2006 (tiedoksiannettu numerolla K(2000) 2327) (Ainoastaan italiankielinen teksti on todistusvoimainen) (2000/530/EY) EUROOPAN YHTEISÖJEN KOMISSIO, joka ottaa huomioon Euroopan yhteisön perustamissopimuksen, ottaa huomioon rakennerahastoja koskevista yleisistä säännöksistä 21 päivänä kesäkuuta 1999 annetun neuvoston asetuksen (EY) N:o 1260/1999(1) ja erityisesti sen 4 artiklan 4 kohdan ensimmäisen alakohdan, on kuullut aluekehityksen ja alueellisen uudelleenjärjestelyn komiteaa, maatalouden rakenteiden ja maaseudun kehittämisen komiteaa sekä kalastus- ja vesiviljelyalan komiteaa, sekä katsoo seuraavaa: (1) Asetuksen (EY) N:o 1260/1999 1 artiklan ensimmäisen kohdan 2 alakohdassa säädetään, että rakennerahastojen tavoitteen 2 tarkoituksena on tukea rakenteellisissa vaikeuksissa olevien alueiden taloudellista ja sosiaalista uudelleenjärjestelyä. (2) Asetuksen (EY) N:o 1260/1999 4 artiklan 2 kohdan ensimmäisessä alakohdassa säädetään, että komissio ja jäsenvaltiot pyrkivät varmistamaan, että tuki todella keskitetään sitä eniten tarvitseville yhteisön alueille sopivimmalla maantieteellisellä tasolla. (3) Rakennerahastojen tavoitteen 2 kohdeväestön enimmäismäärä jäsenvaltioittain kaudeksi 2000-2006 vahvistetaan komission päätöksessä 1999/503/EY(2) asetuksen (EY) N:o 1260/1999 4 artiklan 2 kohdan mukaisesti. Kyseinen enimmäismäärä on Italian osalta 7402000 asukasta. (4) Asetuksen (EY) N:o 1260/1999 4 artiklan 4 kohdassa säädetään, että komissio vahvistaa asianomaisen jäsenvaltion kanssa tiiviissä yhteistyössä tavoitteen 2 kohdealueiden luettelon jäsenvaltioiden ehdotusten perusteella ottaen huomioon kansalliset painopisteet, sanotun kuitenkaan rajoittamatta mainitun asetuksen 6 artiklan 2 kohdassa säädetyn siirtymäkauden tuen soveltamista. (5) Berliinin Eurooppa-neuvoston päätelmien 44 kohdan m alakohdassa todetaan, että tavoitteen 2 mukaisen tukikelpoisuuden tarkastelun yhteydessä erityistä huomiota kiinnitetään Abruzzien alueisiin, jotka ovat lähellä tavoite 1 -alueita. Tässä tarkoituksessa Abruzzien alueen muodostavia neljää maakuntaa pidetään NUTS III -tason alueina, jotka ovat asetuksen (EY) N:o 1260/1999 4 artiklan 5 tai 6 kohdassa esitettyjen perusteiden mukaisia. (6) Italian viranomaiset ovat 21 päivänä kesäkuuta 2000 toimittaneet komissiolle asetuksen (EY) N:o 1260/1999 4 artiklan 3 kohdan mukaisesti hyväksyttävän ehdotuksen tukikelpoisista alueista. Ne ovat pyytäneet komissiota käyttämään asiaankuuluvia tietoja kyseisen ehdotuksen toimittamispäivä huomioon ottaen ja soveltamaan asetuksen (EY) N:o 1260/1999 4 artiklan 5 ja 6 kohdassa esitettyjä perusteita kaikkiin Italian maakuntiin, jotka eivät ole tavoite 1-alueita. Komissio on hyväksynyt tämän pyynnön varmistettuaan ettei yksikään jäsenvaltio vastusta sitä. (7) Asetuksen (EY) N:o 1260/1999 4 artiklan 11 kohdassa säädetään, että tavoite 2 -alueiden luettelo on voimassa seitsemän vuotta 1 päivästä tammikuuta 2000 alkaen. Jos jollakin alueella on vaikea kriisi, komissio voi kuitenkin jäsenvaltion pyynnöstä muuttaa alueiden luetteloa vuonna 2003 kyseisen 4 artiklan 1-10 kohdan mukaisesti nostamatta kyseisen asetuksen 13 artiklan 2 kohdassa tarkoitettua väestön osuutta kullakin alueella, ON TEHNYT TÄMÄN PÄÄTÖKSEN: 1 artikla Rakennerahastojen tavoite 2 -alueet Italiassa kaudella 2000-2006 esitetään liitteessä. Luetteloa voidaan muuttaa vuonna 2003. 2 artikla Tämä päätös on osoitettu Italian tasavallalle. Tehty Brysselissä 27 päivänä heinäkuuta 2000. Komission puolesta Michel Barnier Komission jäsen (1) EYVL L 161, 26.6.1999, s. 1. (2) EYVL L 194, 27.7.1999, s. 58. LIITE RAKENNERAHASTOJEN TAVOITE 2 -ALUEET ITALIASSA Kausi 2000-2006 >TAULUKON PAIKKA>